RO Jurnalul Oficial al Uniunii Europene L 208/1

REGULAMENTUL (UE) NR. 812/2011 AL COMISIEI

din 10 august 2011

de modificare a anexei III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru dimetomorf, fluopicolid, mandipropamid, metrafenonă, nicotină și spirotetramat din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Limitele maxime de reziduuri (LMR) pentru dimetomorf, fluopicolid, mandipropamid, metrafenonă, nicotină și spirotetramat au fost stabilite în anexa III partea A la Regulamentul (CE) nr. 396/2005.

(2) În contextul unei proceduri, în conformitate cu Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (2), pentru obținerea autorizației de a utiliza un produs de protecție a plantelor care conține substanța activă mandipropamid pe hamei, a fost depusă o cerere de modificare a LMR-ului existent, în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța dimetomorf, o cerere similară a fost depusă pentru utilizarea pe căpșuni și fetică. În ceea ce privește substanța fluopicolid, o cerere similară a fost depusă pentru utilizarea pe ceapă, roșii, cucurbitacee (cu coaja comestibilă), brasicacee cu inflorescență, brasicacee cu căpățână, gulii, salată verde și praz.

(4) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere referitoare la utilizarea metrafenonei pe strugurii de vin și strugurii de masă. Utilizarea autorizată a metrafenonei pe strugurii de vin și strugurii de masă din Statele Unite determină un nivel de reziduuri mai ridicat decât LMR-ul din anexa III la Regulamentul (CE) nr. 396/2005. Pentru a evita barierele comerciale pentru importul de struguri de vin și struguri de masă, este necesar să se stabilească un LMR mai ridicat. Evitarea barierelor comerciale este, de asemenea, în conformitate cu obiectivele Acordului între Comunitatea Europeană și Statele Unite ale Americii privind comerțul cu vin (3), astfel cum se prevede la articolul 1 din acordul menționat.

(5) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.

(6) În ceea ce privește nicotina, Comisia a primit de la operatorii din sectorul alimentar informații care arată că prezența nicotinei în ceai, infuzii de plante, condimente, măceș și plante aromatice determină reziduuri superioare LMR-ului implicit de 0,01 mg/kg stabilit în regulamentul menționat anterior.

(7) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare pentru dimetomorf, fluopicolid, mandipropamid și metrafenonă, analizând în special riscurile pentru consumatori și, după caz, pentru animale, și a emis avize motivate cu privire la LMR-urile propuse (4). Pentru nicotină, autoritatea a evaluat datele de monitorizare disponibile și a emis un aviz motivat privind stabilirea de LMR-uri provizorii pentru nicotină în produsele în cauză (5). Autoritatea a înaintat aceste avize Comisiei și statelor membre și le-a pus la dispoziția publicului.

(8) În avizele sale motivate, autoritatea a concluzionat că toate cerințele referitoare la date au fost îndeplinite și că modificările LMR-urilor cerute de solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum extrem de ridicat de produse relevante nu a indicat existența unui risc de depășire a dozei zilnice admise (DZA) sau a dozei acute de referință (DAR).

(9) În ceea ce privește fluopicolidul pe ceapă, roșii, cucurbitacee (cu coaja comestibilă), brasicacee cu inflorescență, varză cu căpățână și varză de Bruxelles, autoritatea a concluzionat că LMR-urile erau deja stabilite la niveluri care acoperă utilizările autorizate în prezent.

(10) Pe baza avizelor motivate ale autorității și ținând seama de factorii relevanți pentru contextul în cauză, modificările propuse ale LMR-urilor îndeplinesc cerințele de la articolul 14 alineatul (2) din Regulamentul (CE) nr. 396/2005.

(11) În ceea ce privește spirotetramatul, Comisia Codex Alimentarius a adoptat CXL-uri (6). Aceste CXL-uri ar trebui incluse în Regulamentul (CE) nr. 396/2005 ca LMR-uri, cu excepția CXL-urilor care nu sunt sigure pentru un grup de consumatori europeni și pentru care Uniunea a prezentat o rezervă către CCA.

(12) Prin urmare, Regulamentul (CE) nr. 396/2005 ar trebui modificat în consecință.

(13) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,

ADOPTĂ PREZENTUL REGULAMENT:

Articolul 1

Anexa III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în ziua următoare publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 10 august 2011. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) JO L 230, 19.8.1991, p. 1.

(3) JO L 87, 24.3.2006, p. 2.

(4) Rapoarte științifice EFSA disponibile la adresa http://www.efsa.europa.eu: Reasoned opinion of EFSA prepared by the Pesticides Unit (PRAPeR) on the modification of existing MRL for dimethomorph [Aviz motivat al EFSA elaborat de Unitatea Pesticide (PRAPeR) privind modificarea LMR-ului existent pentru dimetomorf], EFSA Journal 2011; 9(1):1978 [29 p.]. Reasoned opinion of EFSA prepared by the Pesticides Unit (PRAPeR) on the modification of existing MRL for fluopicolide [Aviz motivat al EFSA elaborat de Unitatea Pesticide (PRAPeR) privind modificarea LMR-ului existent pentru fluopicolid], EFSA Journal 2011; 9(1):1977 [39 p.]. Reasoned opinion of EFSA prepared by the Pesticides Unit (PRAPeR) on the modification of the current MRL for mandipropamid [Aviz motivat al EFSA elaborat de Unitatea Pesticide (PRAPeR) privind modificarea LMR-ului actual pentru mandipropamid], EFSA Journal 2011; 9(2):2013 [22 p.].Reasoned opinion of EFSA prepared by the Pesticides Unit (PRAPeR) on the modification of existing MRL for metrafenone [Aviz motivat al EFSA elaborat de Unitatea Pesticide (PRAPeR) privind modificarea LMR-ului existent pentru metrafenonă], EFSA Journal 2011; 9(1):1979 [23 p.].

(5) Reasoned opinion of EFSA prepared by the Pesticides Unit (PRAPeR) on the setting of temporary MRLs for nicotine in tea, herbal infusions, spices, rose hips and fresh herbs [Aviz motivat al EFSA elaborat de Unitatea Pesticide (PRAPeR) privind stabilirea de LMR-uri provizorii pentru nicotină în ceai, infuzii de plante, condimente, măceș și plante aromatice. EFSA Journal 2011; 9(3):2098 [50 p.].

(6) Apendicele III la documentul ALINORM 09/32/24 al Comisiei Codex Alimentarius. http://www.codexalimentarius.net/web/index_en.jsp